**भारत सरकार**

**रेल मंत्रालय**

**राज्य सभा**

**08.02.2019 के**

**अतारांकित प्रश्न सं. 757 का उत्तर**

**दक्षिण रेलवे में रेलगाड़ियों की समय की पाबंदी को बनाए रखने के लिए कदम**

**757. श्री वी॰ मुरलीधरनः**

**क्या रेल मंत्री यह बताने की कृपा करेंगे किः**

(क) रेलगाड़ियों विशेषतः दक्षिण रेलवे की रेलगाड़ियों की समय की पाबंदी की स्थिति

क्या है;

(ख) क्या सरकार को केरल में रेलगाड़ियों के देरी से चलने संबंधी शिकायतें प्राप्त हुई हैं; और

(ग) यदि हां, तो इसके क्या कारण हैं तथा इस समस्या के समाधान के लिए कौन-कौन से कदम उठाए गए हैं?

**उत्तर**

**रेल मंत्रालय में राज्य मंत्री (श्री राजेन गोहांई)**

(क) से (ग): एक विवरण सभा पटल पर रख दिया गया है।

\*\*\*\*\*\*

दक्षिण रेलवे में रेलगाड़ियों की समय की पाबंदी को बनाए रखने के लिए उठाए गए कदमों के संबंध में 08.02.2019 को राज्य‍ सभा में श्री वी॰ मुरलीधरन के अतारांकित प्रश्न सं. 757 के भाग (क) से (ग) के उत्तर से संबंधित **विवरण।**

(क): गत तीन माह के लिए दक्षिण रेलवे के बेहतर समयपालन (%) निष्पादन और पिछले वर्ष की तदनुरूपी अवधि के साथ तुलना नीचे दी गई है:

|  |  |  |
| --- | --- | --- |
| **माह** | **2017-18** | **2018-19** |
| नवम्बर | 75.62 | 82.80 |
| दिसम्बर | 75.09 | 80.68 |
| जनवरी | 74.63 | 82.82 |

(ख) और (ग): जी हां। केरल में गाड़ियों के विलंब से चलने के बारे में विभिन्न स्तरों यथा, स्टेशन, मंडल, क्षेत्रीय रेलवे और रेलवे बोर्ड स्तर पर शिकायतें प्राप्त होती हैं। दक्षिण रेलवे पर समयपालन में सुधार के लिए निम्नलिखित अनेक उपाय किए गए हैं:-

(i) कतिपय मेल/एक्सप्रेस गाड़ियों के समयक्रम को पुनः निर्धारित किया गया है और युक्तिसंगत बनाया गया है जिससे गाड़ियों के समयपालन में कुछ हद तक सुधार हुआ है।

(ii) तिरूवनंतपुरम मंडल में बीस जोड़ी एक्सप्रेस गाड़ियों में डब्ल्यूएपी-7 रेल ईंजनों की व्यवस्था की गई है जिनमें गति बढ़ाने/ कम करने संबंधी बेहतर विशेषताएं मौजूद हैं।

(iii) अधिकतम कॉरिडोर ब्लॉक्स प्रदान करने के लिए शेडो कॉरिडोर ब्लॉक्स का इस्तेमाल किया जा रहा है ताकि ब्लॉक्स को दोहराया न जाए।

(iv) विफलताओं को न्यूनतम स्तर तक कम करके परिसंपत्ति विश्वसनीयता में सुधार के लिए सतत प्रयास किये जा रहे हैं ताकि गाड़ियों की रूकौनियों को कम से कम किया जा सके।

\*\*\*\*\*\*